32006D0779
L 314/48
JURNALUL OFÍCIAL AL UNIUNII EUROPENE
DECIZIA COMISIEI
din 14 noiembrie 2006
privind măsurile tranzitorii de sănătate animală pentru combaterea pestei porcine clasice în România
[notificată cu numărul C(2006) 5387]
(Text cu relevanță pentru SEE)
(2006/779/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Tratatul de aderare a Bulgariei și României, în special articolul 4 alineatul (3),
având în vedere Actul de aderare a Bulgariei și României, în special articolul 42,
având în vedere Directiva 89/662/CEE a Consiliului din 11 decembrie 1989 privind controalele sanitar-veterinare în cadrul schimburilor intracomunitare în vederea realizării pieței interne (1), în special articolul 9 alineatul (4),
având în vedere Directiva 90/425/CEE a Consiliului din 26 iunie 1990 privind controalele sanitar-veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (2), în special articolul 10 alineatul (4),
întrucât:
(1)
Directiva 2001/89/CE a Consiliului din 23 octombrie 2001 privind măsurile comunitare pentru controlul pestei porcine clasice (3) introduce măsuri comunitare minime de combatere a acestei boli. Aceasta stabilește măsurile care trebuie luate în caz de apariție a unui focar de pestă porcină clasică. Aceste măsuri prevăd, în special, că statele membre trebuie să prezinte Comisiei, în urma confirmării unui caz primar de pestă porcină clasică la porci sălbatici, un plan privind măsurile luate pentru eradicarea bolii. De asemenea, această directivă prevede vaccinarea de urgență a porcilor din exploatațiile de porcine și a porcilor sălbatici.
(2)
În 2006, România a notificat Comisiei apariția frecventă de focare de pestă porcină clasică în exploatațiile de porcine situate pe teritoriul său. De asemenea, boala a apărut și este încă prezentă la porcii sălbatici.
(3)
Ca răspuns la apariția acestor focare, România a luat măsuri de control al pestei porcine clasice, în conformitate cu dispozițiile Directivei 2001/89/CE.
(4)
De asemenea, România a prezentat Comisiei, pentru aprobare, un plan de eradicare a pestei porcine clasice și planuri de vaccinare de urgență a porcilor din exploatațiile de porcine și a porcilor sălbatici împotriva acestei boli.
(5)
În ceea ce privește comerțul cu porci vii, material seminal porcin, ovule și embrioni de porc, precum și cu carne proaspătă de porc, preparate din carne și produse din carne sau conținând carne de porc, situația epidemiologică din România este în continuare susceptibilă de a expune exploatațiile porcine aflate în Comunitate la un risc pentru sănătatea animală.
(6)
Ținând seama de aderarea României și de situația epidemiologică actuală, este necesară aplicarea măsurilor comunitare pe întreg teritoriul României pentru o perioadă de tranziție de nouă luni, începând de la data aderării, în ceea ce privește transportul către alte state membre de porci vii, material seminal porcin, ovule și embrioni de porc, precum și de carne proaspătă de porc, preparate din carne și produse din carne sau conținând carne de porc.
(7)
Este necesar, pentru prevenirea răspândirii pestei porcine clasice în alte regiuni ale Comunității, să se prevadă în prezenta directivă o interdicție de a transporta carne proaspătă de porc, preparate din carne și produse din carne sau conținând carne de porc în afara României. Această carne de porc și aceste produse și preparate din carne de porc trebuie să fie identificate prin mărci speciale de sănătate care să nu poată fi confundate nici cu marcarea de sănătate a cărnii de porc, prevăzută în Regulamentul (CE) nr. 854/2004 al Parlamentului European și al Consiliului din 29 aprilie 2004 de stabilire a normelor specifice de organizare a controalelor oficiale privind produsele de origine animală destinate consumului uman (4), nici cu marca de identificare prevăzută în Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (5). Cu toate acestea, este oportun ca aceste preparate din carne și produse din carne sau conținând carne de porc să poată fi transportate către alte state membre în cazul în care sunt tratate astfel încât să fie distrus orice virus prezent al pestei porcine clasice.
(8)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Interdicția de a transporta porci vii în afara României
România se asigură că niciun porc viu nu este transportat în afara teritoriului său către alte state membre.
Articolul 2
Interdicția de a transporta loturi de material seminal porcin, de ovule și de embrioni de porc
România se asigură că niciun lot de material seminal porcin, de ovule și de embrioni de porc nu este transportat în afara teritoriului său către alte state membre.
Articolul 3
Interdicția de a transporta loturi de carne proaspătă de porc, de preparate din carne și de produse din carne sau conținând carne de porc
România se asigură că niciun lot de carne proaspătă de porc, precum și de preparate din carne și de produse din carne sau conținând carne de porc nu este transportat în afara teritoriului său către alte state membre.
Articolul 4
Mărci speciale pe carnea proaspătă de porc, precum și pe preparatele din carne și pe produsele din carne sau conținând carne de porc
România se asigură că preparatele din carne și produsele din carne sau conținând carne de porc, precum și carnea proaspătă de porc sunt identificate printr-o marcă specială de sănătate care nu poate fi ovală și nu poate fi confundată:
(a)
nici cu marca de identificare a preparatelor din carne și a produselor din carne sau conținând carne de porc prevăzută la secțiunea I din anexa II la Regulamentul (CE) nr. 853/2004,
(b)
nici cu marcarea de sănătate a cărnii proaspete de porc prevăzută la secțiunea I capitolul III din anexa I la Regulamentul (CE) nr. 854/2004.
Articolul 5
Derogări pentru anumite transporturi de preparate din carne și de produse din carne sau conținând carne de porc
Prin derogare de la articolul 3, România poate autoriza transportul de preparate din carne și de produse din carne sau conținând carne de porc în afara teritoriului său, către alte state membre, în cazul în care produsele:
(a)
au fost produse și transformate în conformitate cu articolul 4 alineatul (1) din Directiva 2002/99/CE a Consiliului (6);
(b)
sunt supuse certificării sanitar-veterinare în conformitate cu articolul 5 din Directiva 2002/99/CE și
(c)
sunt însoțite de certificatul de sănătate animală pentru schimburile intracomunitare corespunzător, prevăzut la articolul 1 din Regulamentul (CE) nr. 599/2004 al Comisiei (7), a cărui parte II se completează cu următoarea mențiune:
„Produsul este conform cu Decizia 2006/779/CE a Comisiei din 14 noiembrie 2006 privind măsurile tranzitorii de sănătate animală pentru combaterea pestei porcine clasice în România”.
Articolul 6
Punere în aplicare
România ia măsurile necesare pentru a se conforma prezentei decizii și publică aceste măsuri. România informează de îndată Comisia cu privire la aceasta.
Articolul 7
Aplicabilitate
Prezenta decizie se aplică numai sub rezerva și de la data intrării în vigoare a Tratatului de aderare a Bulgariei și României.
Aceasta se aplică pentru o perioadă de nouă luni.
Articolul 8
Destinatar
Prezenta decizie se adresează statelor membre.
Adoptată la Bruxelles, 14 noiembrie 2006.